ET Euroopa Liidu Teataja C 293/10

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase muutmistaotluse avaldamine

2013/C 293/07

Käesoleva dokumendi avaldamine annab õiguse esitada vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

MUUTMISTAOTLUS

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (2)

MUUTMISTAOTLUS VASTAVALT ARTIKLILE 9

„LENTEJA PARDINA DE TIERRA DE CAMPOS”

EÜ nr: ES-PGI-0105-01002-07.06.2012

KGT ( X ) KPN ( )

1. Spetsifikaadi osa, mida muutmine hõlmab

— ☒ Toote nimetus — ☒ Toote kirjeldus — ☒ Geograafiline piirkond — ☒ Päritolutõend — ☒ Tootmismeetod — ☒ Seos piirkonnaga — ☒ Märgistus — ☒ Riiklikud nõuded — ☒ Muu (täpsustada): kontrolliasutus

2. Muudatus(t)e liik

— ☒ Koonddokumendi või kokkuvõtte muutmine —  Sellise registreeritud KPNi või KGT muutmine, mille kohta ei ole koonddokumenti ega kokkuvõtet avaldatud —  Spetsifikaadi muutmine, mis ei tingi avaldatud koonddokumendi muutmist (määruse (EÜ) nr 510/2006 artikli 9 lõige 3) —  Spetsifikaadi ajutine muutmine, mis tuleneb riiklike ametiasutuste nõutud kohustuslikest sanitaar- või fütosanitaarmeetmetest (määruse (EÜ) nr 510/2006 artikli 9 lõige 4)

3. Muudatus(ed)

Toote nimetus: lühendatakse KGT nimetust, jättes välja sõna „Pardina”. Seega on nimetus edaspidi „Lenteja de Tierra de Campos”. KGT „Lenteja de Tierra de Campos” spetsifikaadiga on hõlmatud üksnes Pardina sorti läätsed, nii et sõnade „Pardina” ja „Tierra de Campos” kasutamine nimetuses tähendab ühe ja sama kordamist. Arvestades, et KGTga kaitstakse kindlas piirkonnas või omavalitsusüksuses valmistatavat toodet, loetakse õigemaks kasutada pigem piirkonna nime „Tierra de Campos” kui sordinimetust „Pardina”. Lisaks sellele aitab geograafilisest tähisest sordinimetuse väljajätmine vältida segiajamist muude Pardina sorti läätsedega, mida kasvatatakse KGT geograafilisest piirkonnast väljaspool. See on kooskõlas määruse (EÜ) nr 510/2006 artikli 3 lõikega 2.

Toote kirjeldus: jäetakse välja toote keemilisi omadusi käsitlev osa.

Spetsifikaadis on kindlaks määratud kuivatatud läätsede minimaalne rasvasisaldus. Toetava uuringu põhjal on läätsede rasvasisaldus seotud mulla fosforisisaldusega. Kuna minimaalne fosforisisaldus on kindlaks määratud osas „Tootmismeetod”, on kaudselt seatud tingimused ka minimaalsele rasvasisaldusele. Pealegi on läätsede rasvasisaldus sarnaselt kõigi muude kaunviljade omaga väga väike ning võimalikud sortidevahelised erinevused selles osas ei anna tootele mingit lisaväärtust ega paranda selle kvaliteeti.

Samuti on spetsifikaadis kindlaks määratud kuivatatud läätsede maksimaalne rafinoosisisaldus. Toetava uuringuga on tõestatud, et väiksem rafinoosisisaldus on iseloomulik Pardina sordile, kuid mitte läätsedele „Tierra de Campos”, kuna mujal kasvatatud Pardina sorti läätsedel on see näitaja samasugune. Seetõttu ei ole põhjust seda omadust kõnealuse KGT all toodetavate läätsede omaduste hulka lisada.

Tehakse ka asjakohased toote nimetusega seotud muudatused.

Geograafiline piirkond: jäetakse välja viited reguleeriva asutuse antavatele lubadele ja tehtavale kontrollile, et mitte piirata kaupade vaba liikumist.

Päritolutõend: jäetakse välja viited reguleeriva asutuse antavatele lubadele, et mitte piirata kaupade vaba liikumist.

Tootmismeetod: mulla minimaalse fosforisisalduse näitajat vähendatakse 100-lt 10-le milligrammile kg kohta. Ei esitata pakendamisettevõtetes kasutatavate seadmete üksikasjalikku loetelu. Jäetakse välja nõuded pakendi formaadile ning need asendatakse nõudega järgida kehtivaid õigusakte. Samuti jäetakse välja viited reguleeriva asutuse antavatele lubadele ja tehtavale kontrollile, et mitte piirata kaupade vaba liikumist.

Fosfor (P2O5) ≥ 10 mg/kg. Piirkonna 176 põllumaal tehtud analüüsidest tulenevalt on spetsifikaadis nõue, et KGTga seoses registreeritud põllumaade mulla minimaalne fosforisisaldus peab olema 100 mg/kg. Spetsifikaadi osas „Seos piirkonnaga” on öeldud, et mulla keskmine fosforisisaldus, 151,69 mg/kg, on üsna väike ja et see on küllalt varieeruv. Seda tuleb lugeda algses spetsifikaadis tehtud veaks, arvestades et Hispaania peamised mullauurijad Urbano Terrón, André Gros-Domínguez Vivancos ja López Ritas-López Medina peavad mulla väga kõrgeks fosforisisalduseks üldiselt näitajat 22,90 mg/kg ning saviliivmulla puhul 41,22–80,15 mg/kg (Tierra de Campose piirkonna mullad on savised). Isegi kõige soodsamatel tingimustel, st saviliivmulla puhul, mis on väga suure fosforisisaldusega, on see näitaja väiksem kui spetsifikaadis ette nähtud 100 mg/kg. Seega võib nimetatud kolme autori esitatud andmete põhjal kinnitada, et fosforisisaldus (P2O5) 151,69 mg/kg on ülikõrge näitaja.

Analüüsidest, mis tehti KGT piirkonna 950 põllumaal, kuhu külvati neljal hooajal läätsi „Lenteja Pardina de Tierra de Campos”, nähtub, et läätsedel, mis pärinesid põllumaadelt fosforisisaldusega ≥ 10 mg/kg, olid spetsifikaadis lõpptootele kehtestatud nõuete põhjal väga head organoleptilised omadused.

Eespool öeldu põhjal võib väita, et uuringu tulemuste ja seal esitatud fosforisisalduse näitajate ümberkirjutamisel tehti viga. See näitaja peaks olema 15,16 mg/kg standardhälbega ± 8,2. Need arvandmed oleksid kooskõlas toetavas uuringus kasutatud väljendiga „üsna väike ja küllalt varieeruv keskmine fosforisisaldus, mis on siiski suurem kui naaberpiirkondades”. Sellest tulenevalt tuleb lugeda mulla õigeks minimaalseks nõutavaks fosforisisalduseks (P2O5) 10 mg/kg.

Pakendamisettevõtted: spetsifikaadis on üksikasjalikult loetletud kõik seadmed, mida kasutatakse läätsede puhastamisel ja pakendamisel. Need seadmed muutuvad tehnika arengu tõttu ja see tingiks spetsifikaadi muutmise. Seetõttu jäetakse välja viited pakendamisettevõtetes kasutatavatele seadmetele kooskõlas määruse (EÜ) nr 510/2006 artikli 9 esimese lõiguga.

Pakendiformaadid: kehtivas spetsifikaadis on ette nähtud, et toodetud läätsed pakendatakse 1–10-kilostesse pakkidesse, kuid restoranid ja söögikohad soovivad 15-kiloseid pakke. Kuna Hispaanias kehtib kuivatatud, puhastatud, pakendatud ja siseturu jaoks ettenähtud kaunviljade kvaliteedistandard, millega on ette nähtud kuni 25-kilosed pakid, loetakse asjakohasemaks alati järgida kehtivaid õigusakte, selle asemel et kehtestada täpsed pakendiformaadid. Samas ei mõjuta pakendi formaat toote kvaliteeti ja seetõttu loetakse asjakohasemaks pakendi suurus täpsustamata jätta.

Seos piirkonnaga: kooskõlas eelmises punktis öelduga jäetakse välja mulla keskmise fosforisisaldusega seotud kvantitatiivsed andmed.

Märgistus: muudetakse selle osa sõnastust, et kohandada seda ühenduse määrustega (EÜ) nr 510/2006 ja (EÜ) nr 1898/2006.

Tehakse ka asjakohased muudatused, mis on seotud lõigus „Toote nimetus” kirjeldatud muudatustega.

Jäetakse välja viited reguleeriva asutuse antavatele lubadele ja tehtavale kontrollile, et mitte piirata kaupade vaba liikumist.

Märgistust käsitlevast spetsifikaadi osast jäetakse välja kõik viited selliste toodete märgistusele, milles on koostisainena kasutatud KGTga toodet, kuna on juba olemas seda küsimust käsitlevad komisjoni suunised (ELT C 341, 16.12.2010, lk 3), ning komisjon ei soovita spetsifikaati põhimõtteliselt lisada sätteid, millega reguleeritakse KPNi või KGTna registreeritud nimetuse kasutamist muude toiduainete märgistusel.

Riiklikud nõuded: seda osa ajakohastatakse, lisades „Ley de la Viña y el Vino” (viinamarja- ja veiniseadus) ning dekreedi, millega reguleeritakse ühenduse registrisse kandmise taotluste menetlemist.

Kontrolliasutus: Castilla y Leóni ametlikke kontrolle tegev pädev asutus, mis kontrollib vastavust spetsifikaadi nõuetele, on Instituto Tecnológico Agrario de Castilla y León.

Üksus, kes taotleb kavandatud muudatuste tegemist, on kaitstud geograafilise tähise „Lenteja Pardina de Tierra de Campos” reguleeriv asutus.

KOONDDOKUMENT

NÕUKOGU MÄÄRUS (EÜ) nr 510/2006

põllumajandustoodete ja toidu geograafiliste tähiste ja päritolunimetuste kaitse kohta (3)

„LENTEJA DE TIERRA DE CAMPOS”

EÜ nr: ES-PGI-0105-01002-07.06.2012

KGT ( X ) KPN ( )

1. Nimetus

„Lenteja de Tierra de Campos”

2. Liikmesriik või kolmas riik

Hispaania

3. Põllumajandustoote või toidu kirjeldus

3.1. Toote liik

Klass 1.6. Puuviljad, köögiviljad ja teraviljad töötlemata ja töödeldud kujul

3.2. Toote kirjeldus, mida punktis 1 esitatud nimetus tähistab

Kaitstud toode on liiki Lens culinaris ssp. Culinaris, Microsperma perekonda ja Europae rühma kuuluvad inimtoiduks ettenähtud ning kaunast eraldatud läätseterad, mille kaubandusliku tüübi nimetus on Pardina.

Füüsilised ja morfoloogilised omadused

Läätse pind on pruun või pruunikashall, mustatäpiliste kujunditega. Kujundid võivad vahel meenutada musta marmorit ja katta kogu läätse pinna. Idulehed on kollased. Lubatud on kuni 2 % läätseterasid, mis ei vasta eespool nimetatud omadustele, tingimusel et need ei riku toote üldist väljanägemist. Läätse miinimumläbimõõt on 3,5 mm, kuid kuni 4 % läätsedest võivad olla kõnealusest suurusest väiksemad.

Organoleptilised omadused

Läätse pind on sile, kest ja seemnevalk on üsna pehmed, seemnevalk keskmiselt õline, väheteraline ja jahune ning vähekootav.

3.3. Tooraine (üksnes töödeldud toodete puhul)

—

3.4. Sööt (üksnes loomse päritoluga toodete puhul)

—

3.5. Tootmise erietapid, mis peavad toimuma määratletud geograafilises piirkonnas

Määratletud geograafilises piirkonnas peab toimuma läätsede põllumajanduslik tootmine.

3.6. Erieeskirjad viilutamise, riivimise, pakendamise jm kohta

Nõuded ei hõlma kaitstud geograafilise tähisega läätsede turustamist pakendamata kujul.

3.7. Erieeskirjad märgistamise kohta

Kõikidel pakenditel, milles tarbimiseks mõeldud läätsi turustatakse, peab olema nummerdatud märgis koos ühenduse kaitstud geograafilise tähise sümboliga ja nimetusega „Lenteja de Tierra de Campos”.

Märgis tuleb pakendile panna pakendamisettevõttes ning sellisel viisil, et seda ei saa uuesti kasutada.

Kaitstud geograafilise tähise logo on järgmine:

4. Geograafilise piirkonna täpne määratlus

Põllumajandustootmise geograafiline piirkond (pindalaga 9 175 km2) hõlmab osa Castilla y Leóni neljast loodeprovintsist (León, Palencia, Valladolid ja Zamora).

Kõnealusesse geograafilisse piirkonda kuuluvad järgmised omavalitsusüksused:

— Leóni provintsis: Esla-Campos ja Sahagún;

— Palencia provintsis: Campos, Cerrato ja Saldaña-Valdavia;

— Valladolidi provintsis: Centro, Sur ja Tierra de Campos;

— Zamora provintsis: Benavente y Los Valles, Campos-Pan ja Duero Bajo.

5. Seos geograafilise piirkonnaga

5.1. Geograafilise piirkonna eripära

Kliima: kliima on kuiv/poolkuiv, aastane sademetehulk keskmiselt 464 mm, keskmine miinimumtemperatuur – 9 °C ja keskmine maksimumtemperatuur 18,6 °C. Kõige külmem kuu on jaanuar ja kõige soojem juuli.

Külmasid esineb peaaegu kaheksal kuul aastas ning kõige vihmasemad on mai ja november.

Tänu kõnealustele asjaoludele on niiskustingimused head ja need aitavad kaasa idanemisele tavapärasel külviperioodil (novembris), läätsede asjakohasele kasvule (järgmise aasta mais) ning läätsede kiirele ja tõhusale kuivamisele juunis ja juulis, mil temperatuuritingimused ja päikesekiirguse hulk on kõige soodsamad, langedes kokku suvise pööripäevaga ja võimaldades läätsi seene- ja bakteriohuta säilitada. Lisaks tõrjuvad madalad talvised temperatuurid looduslikul viisil taimekahjustajaid.

Muld: tootmispiirkonna mulla peamised omadused on Tierra de Camposele iseloomulik suur savisisaldus, selle neutraalne või aluseline pH, vähene orgaanilise aine sisaldus, normaalne kaaliumisisaldus ja küllalt madal fosforisisaldus (kuigi see on kõrgem kui naaberpiirkondades). Selleks et saada toode, mis vastaks enamikule nõutud organoleptilistele omadustele, peab mullas sisalduma miinimumkogus orgaanilist ainet (et toode oleks vähem jahune), kaaliumi (et toode oleks õlisem ja vähem kootav) ja fosforit (et kest oleks pehmem ja vähem kootav).

Geograafilised omadused: tootmispiirkond on tasane, keskmine kõrgus merepinnast on 750 meetrit. Pinnavormid on põllumaale iseloomulikud ega põhjusta põlluharimisel suuremaid takistusi, kuigi võib esineda erosiooni. Piirkonna põhjaosas kõrgus merepinnast mõnevõrra tõuseb, ulatudes üle 1 000 meetri, ning edelas, Valderaduey jõe läheduses väheneb kuni 650 meetrini.

5.2. Toote eripära

Taimne materjal pärineb nii kohalikest ökotüüpidest, mis on aastate jooksul kohandunud piirkonna agroklimaatiliste tingimustega, kui ka kõnealustest ökotüüpidest saadud või saadavatest kaubanduslikest liikidest.

Kõnealune kasutatav taimne materjal on lihtne, vastupidav enamikule taimekahjustajatele, kuivusega kergesti kohanev ning keskmise saagikusega.

5.3. Põhjuslik seos geograafilise piirkonna ja (kaitstud päritolunimetusega) toote kvaliteedi või omaduste vahel või (kaitstud geograafilise tähisega) toote erilise kvaliteedi, maine või muude omaduste vahel

Toote omaduste kujunemisel on väga oluline tegur kõrgus merepinnast, kuna piirkonna keskmisest kõrgusest (750 m), mis on väiksem kui naaberpiirkondadel, tuleneb läätsede siledam kest, suurem õlisus ja väiksem kootavus.

Mulla jaoks ettenähtud minimaalne orgaanilise aine sisaldus tingib toote väiksema jahususe, kaaliumisisaldus suurema õlisuse ja väiksema kootavuse ning fosforisisaldus pehmema kesta, väiksema kootavuse ja suurema rasvasisalduse.

Viide spetsifikaadi avaldamisele

(Määruse (EÜ) nr 510/2006 (4) artikli 5 lõige 7)

http://www.itacyl.es/opencms_wf/opencms/informacion_al_ciudadano/calidad_alimentaria/4_condiciones_DOP/index.html

(1) ELT L 343, 14.12.2012, lk 1.

(2) ELT L 93, 31.3.2006, lk 12. Asendatud määrusega (EL) nr 1151/2012.

(3) Vt joonealust märkust 2.

(4) Vt joonealust märkust 2.